Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружението за екологија планинарење и туризам НАТУРА ЛАБ Лабуништа, поднесена преку Алим Салоски, претседател на Здружението, против Министерството за економија, по предметот Барање за пристап до информации од јавен карактер, на 01.11.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Здружението за екологија планинарење и туризам НАТУРА ЛАБ Лабуништа, поднесена преку Алим Салоски, претседател на Здружението, против Министерството за економија, заведена во архивата на Агенцијата под бр.08-280 од 28.10.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Здружението за екологија планинарење и туризам НАТУРА ЛАБ Лабуништа како што се наведува во Жалбата на 27.09.2022 година поднело Барање за пристап до информации од јавен карактер до Министерството за економија, со кое побарало да му се достави следната информација:

„Список на активни концесии за експлоатација на суровини и материјали во околината на с.Лабуништа, Струга, во кој ќе бидат содржани сите елементи т.е. Концесионер, датум на издавање, број на договор, времетраење на договор и локалитет со координати на секоја прекршна точка.“

 Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-280 од 28.10.2022 година.

 Агенцијата со допис бр.08-280 од 31.10.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

 Имателот на информации на 31.10.2022 година по електронски пат ја извести Агенцијата дека е одговорено по Барањето на Барателот.

На 31.10.2022 година, Барателот на информации преку е-маил ја извести Агенцијата дека: „Денес го добивме одговорот на нашето барање, го потврдуваме приемот и одговорот е целосен.“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**